recursal/SuperWikiNEXT-32B huggingface dataset:
**לודוויג שטומפּפגר** (גרמנית: **Ludwig Stumpfegger**‏, 11 ביולי 1910 – 2 במאי 1945) היה רופאו האישי האחרון של אדולף היטלר.

ביוגרפיה
--------

שטומפפגר נולד במינכן שבבוואריה, גרמניה. בשנת 1930 החל ללמוד רפואה, ולאחר סיום לימודיו עבד בבית המרפא "הוהנליכן" (אנ') בעיירה ליכן שליד ברלין. מוסד זה נוסד בשנת 1902 לטיפול בחולי שחפת. שטומפפגר שימש כעוזרו של ד"ר קארל גבהרדט והם עסקו בטיפול בתאונות ספורט. הם היו בצוות הרפואי באולמפיאדת ברלין ב-1936 ובמשחקי החורף האולימפיים באותה השנה בעיר גרמיש-פרטנקירכן.
גבהרדט ושטומפפגר הצטרפו לאס אס. גבהרדט מונה לרופאו האישי של היינריך הימלר. שטומפפגר הגיע לדרגת אוברשטורמבנפיהרר (סגן-אלוף).
בשנת 1939 נתפס בית המרפא הוהנליכן על ידי האס אס. שטומפפגר וגבהרדט עסקו שם בניסויים בבני אדם, בעיקר על אסירות ממחנה הריכוז ראוונסבריק.
באוקטובר 1944 פיטר היטלר את ד"ר קרל ברנדט וד"ר שטומפפגר נקרא למלא את מקומו בצוות הרופאים שלו, כסגנו של ד"ר תאודור מורל. ב-22 באפריל 1945 פוטר מורל באחת מהתפרצויות הזעם של היטלר ושטומפפגר התמנה לרופאו האישי.

תפקידו העיקרי של שטומפפגר בימים האחרונים בפיהררבונקר היה לספק כמוסות ציאניד לשוכני הבונקר. הוא סיפק כמוסות ציאניד בתוך תיבת פליז למזכירות, לשלישים ולכל מי שביקש. היטלר ביקש לבחון את פעילות הכמוסות וב-29 באפריל 1945 נוסה הציאניד על כלבתו האהובה של היטלר - "בלונדי" והיא מתה מיד.

למחרת התאבדה אשתו הטרייה של היטלר, אווה בראון אף היא בבליעת ציאניד. היטלר עצמו התאבד בירייה. יום לאחר מכן, ב-1 במאי 1945 השתתף שטומפפגר בהמתת ששת הילדים של יוזף גבלס ואשתו מגדה. הילדים הורדמו בזריקות מורפיום ולאחר מכן פתחה גבלס את פיותיהם וד"ר שטומפפגר הריק לתוכם בקבוקון של ציאניד. לאחר מכן, התאבדו גם יוזף ומגדה.

באותו יום בחצות הלילה עזב שטומפפגר את הבונקר בליווית מרטין בורמן וארתור אקסמן. בשלב מסוים הם נפרדו ואקסמן פנה מזרחה, אבל נתקל בפטרול רוסי וחזר על עקבותיו. לדבריו הוא ראה את בורמן ושטומפפגר מתים אבל לא התעכב לראות אם הם נהרגו מאש הרוסים או שהתאבדו.

### לאחר מלחמת העולם השנייה

מאחר שעדותו של אקסמן הייתה יחידה, נפוצו שמועות שבורמן לא מת והוא "נראה" במקומות שונים בעולם אך בשנת 1972 נתגלו בחפירות אתר בנייה בברלין לא רחוק מהקנצלריה, שני שלדים. הם זוהו בעזרת צילומי שיניים ובדיקות DNA כשלדיהם של בורמן ושטומפפגר.

לקריאה נוספת
------------

* **איאן קרשו: היטלר, נמסיס** הוצאת עם עובד, 2005.

|  |  |
| --- | --- |
| בקרת זהויות עריכת הנתון בוויקינתונים | 
* GND: 125703805
* ISNI: 0000 0000 1853 030X
* NKC: xx0184899
* VIAF: 25573253
* WorldCat: viaf-25573253

 |
**סטנלי אלן "סטן" ואן גנדי** (באנגלית **Stanley Alan "Stan" Van Gundy**: נולד ב-26 באוגוסט 1959) הוא מאמן כדורסל אמריקאי. אימן בעברו את קבוצות ליגת ה-NBA מיאמי היט, אורלנדו מג'יק, דטרויט פיסטונס וניו אורלינס פליקנס. בעונת 2008/2009 הוביל את אורלנדו למעמד גמר ה-NBA.

נעוריו
------

סטן ואן גנדי נולד באינדיו שבקליפורניה. אביו ביל ואן גנדי היה מאמן כדורסל שאימן את נבחרת אוניברסיטת מדינת ניו יורק (SUNY). סטן שיחק כרכז תחת שרביטו של אביו ולאחר מכן במסגרת בית ספר תיכון באלהמברה שבקליפורניה. אחיו הצעיר הוא הפרשן ג'ף ואן גנדי, שהיה אף הוא מאמן ב-NBA.

את קריירת האימון החל כעוזר מאמן באוניברסיטת ורמונט, שם אימן שלוש שנים, לאחר מכן היה עוזר מאמן ומאמן ראשי בליגת המכללות כחמש שנים באוניברסיטאות נוספות.

אימון ב-NBA
-----------

### מיאמי היט

את דרכו ב-NBA החל ואן גנדי במיאמי היט בשנת 1995, בתחילה כעוזר לפט ריילי, ומעונת 2003-2004 כמאמן ראשי. כמאמן ראשי הוביל את ההיט למאזן הטוב במזרח ומשום כך היה למאמן הראשון של ההיט שמאמן באולסטאר. הוביל את ההיט לגמר המזרח שם הפסידו לדטרויט פיסטונס, בדצמבר 2005 התפטר מתפקידו כמאמן ראשי, ריילי חזר לאמן וההיט זכו באליפות הראשונה שלהם.

### אורלנדו מג'יק

ב-2007 החל לאמן את אורלנדו מג'יק, כבר בעונתו הראשונה הוביל את המג'יק לאליפות הליגה (המאזן הטוב ביותר במסגרת הליגה הסדירה) עם 56 ניצחונות. בעונת 2008-2009 שיפר את ההישג ל-58 ניצחונות בעונה והוביל את המג'יק לגמר ה-NBA בו הפסידו ללוס אנג'לס לייקרס. ב-2010 אימן בפעם השלישית את נבחרת המזרח באולסטאר והובילה לניצחון.

באפריל 2012 במסגרת מסיבת עיתונאים מסר ואן גנדי הצהרה יוצאת דופן ואמר כי הוא יודע שדווייט הווארד (כוכבה הגדול של הקבוצה) רוצה בפיטוריו. האוורד נכנס לחדר, חיבקו והכחיש את הדברים, אך בחודש מאי של אותה שנה סיים ואן גנדי את דרכו באורלנדו.

### דטרויט פיסטונס

ב-14 במאי 2014 החל לאמן בקבוצת דטרויט פיסטונס, בנוסף להיותו המאמן הוא גם הג'נרל מנג'ר (או נשיא פעולות הכדורסל). ואן גנדי דרש סמכויות נרחבות וחתם על חוזה לחמש שנים. במאי 2018 פוטר ואן גנדי מתפקידיו בדטרויט, לאחר 4 שנים בקבוצה.

### ניו אורלינס פליקנס

ב-21 באוקטובר 2020 החל לאמן בקבוצת ניו אורלינס פליקנס, עימה חתם על חוזה לחמש שנים.

ב-16 ביוני 2021 סיים ואן גנדי את תפקידו כמאמן הקבוצה.

קישורים חיצוניים
----------------

ויקישיתוף מדיה וקבצים בנושא **סטן ואן גנדי** בוויקישיתוף

הערות שוליים
------------

1. ↑  סטן ואן גנדי: "הווארד ביקש שאפוטר", באתר ynet
2. ↑  סטן ואן גנדי מונה למאמן הפיסטונס, באתר וואלה!‏
3. ↑  דיווח: "סטן ואן גנדי עוזב את דטרויט", באתר ynet, 5 במאי 2018
4. ↑  מאמן חדש לזאיון וויליאמסון: סטן ואן גנדי סגר בניו אורלינס - וואלה! ספורט, באתר וואלה!News, ‏2020-10-21
**בוקובסקו** (בפולנית: **Bukowsko**; ביידיש: **בוקאווסק**) הוא כפר במחוז סאנוק שבפרובינציית פודקרפצקיה בפולין, בו התקיימה עד השואה קהילה יהודית.

התיעוד הראשון ליישוב הוא משנת 1361. בשנת 1768 הוענקו ליישוב זכויות עיר, אשר נלקחו ממנו בשנת 1946. בין השנים 1772 ו-1918 היה היישוב בשליטת אוסטרו-הונגריה.

יהודי בוקובסקו
--------------

שרידי בית העלמין היהודי בבוקובסקו
יהודים התיישבו בבוקובסקו עם מתן זכויות עיר ליישוב, ועד ראשית המאה ה-19 היו כפופים לקהילת סאנוק. ביישוב פעלו חסידויות שונות, ומשנת 1873 ישב במקום האדמו"ר מאיר יהודה שפירא. כמו כן כיהן בעיר כרב ואדמו"ר רבי אלעזר ויסבלום.

בעת מלחמת העולם הראשונה נפגעה כלכלת יהודי היישוב, ורבים מבתיהם נשרפו, ובנובמבר 1918 נערכו ביהודי היישוב פרעות מצד איכרי הסביבה. בעקבות מאורעות אלו, עזבו את היישוב רבים מתושביו היהודים.

בין מלחמות העולם פעלו ביישוב ארגונים ציוניים, וכן תנועת הנוער עקיבא והנוער הציוני. בשנת 1932 נמנו ביישוב כ-650 יהודים וכ-2,300 פולנים.

### בשואה

עם פרוץ מלחמת העולם השנייה החלו להימלט יהודים מבוקובסקו ומהיישובים הסמוכים אליו מזרחה. עם כיבוש היישוב בידי הגרמנים, הוטלו על יהודיו הגבלות תנועה, והם גויסו לעבודות כפייה. בד בבד, הוטלו על יהודי היישוב תשלומי כופר, ורכושם נבזז. בחורף 1941-1940 נלקחו יהודים מהכפר למחנות עבודה.

באמצע שנת 1942 רוכזו כ-800 יהודי היישוב וכ-300 יהודים מכפרי הסביבה, וכ-100 מהם נורו בבית העלמין היהודי בכפר. יתר היהודים הועברו למחנה זאסלאב, וממנו שולחו למחנה ההשמדה בלז'ץ.

כ-60 יהודים שהושארו בכפר לשם עבודות כפייה הועברו למחנה זאסלאב באוקטובר 1942. בתי הכנסת ובית העלמין שביישוב נהרסו במהלך המלחמה.

קישורים חיצוניים
----------------

ויקישיתוף מדיה וקבצים בנושא **בוקובסקו** בוויקישיתוף
* 

* אתר האינטרנט הרשמי של בוקובסקו
* בוקובסקו באתר מרכז מורשת יהדות פולין
* "בוקובסקו", באתר השטעטל הווירטואלי
* "בוקובסקו", באתר JewishGen (באנגלית)
* בוקובסק (פולין), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007482448605171
* LCCN: n2003060153
* VIAF: 130384245
* WorldCat (עם VIAF): 130384245

 |
**האקדמיה לכדורגל בנות** היא מסגרת בתוך האקדמיה למצוינות בספורט שפועלת במכון וינגייט שנועדה לאפשר לכדורגלניות צעירות לממש את הפוטנציאל הספורטיבי והאקדמי שלהן בתנאי אימון אופטימליים, המשולבים במערכת לימודית וחברתית. האקדמיה הוקמה בשנת 2012 בשיתוף ההתאחדות לכדורגל ואתנה - המועצה הציבורית לקידום נערות ונשים בספורט על מנת ליצור נבחרת נשים עד גיל 19 ראויה, שתוכל להתמודד בכבוד עם נבחרות אירופיות לקראת אליפות אירופה בכדורגל נשים עד גיל 19 שהתקיימה בשנת 2015 בישראל, ובטווח הארוך לחזק את נבחרת הבוגרות ולהביאה להישגים משמעותיים בזירה הבינלאומית.

האקדמיה כקבוצת כדורגל
---------------------

בעונת 2012/2013, על מנת לצבור ניסיון משחק, הוקמה קבוצת כדורגל מבנות האקדמיה. הקבוצה, שהשחקניות בה היו בגילאי 13-18, היוותה בשנים אלו את שלד סגל הנבחרת עד גיל 19 וכן את שלד סגל הנבחרת עד גיל 17.

הקבוצה החלה לשחק בליגת ילדים ב' (גילאי 12-13), אולם לאחר כמה משחקים עברה לשחק בליגת ילדים א' (גילאי 14-15). בעונה הראשונה סיימה את הליגה במקום ה-14, האחד לפני האחרון. את עונת 2013/2014 סיימה במקום האחרון בטבלה.

בעונת 2014/2015 עברה לשחק בליגת העל לנשים. הקבוצה סיימה את הליגה עם 8 ניצחונות, 12 הפסדים וארבע פעמים תיקו. את העונה הן סיימו בפלייאוף העליון ובמקום החמישי בטבלה.

האקדמיה המשיכה לשחק בליגת העל לנשים עד עונת 2018-2019. בעונה זו סיימה הקבוצה במקום האחרון בליגה ולמעשה חדלה להתקיים כקבוצה ובנות האקדמיה חזרו לשחק עם קבוצות האם שלהן.

קישורים חיצוניים
----------------

* 

* האקדמיה לכדורגל בנות באתר ההתאחדות לכדורגל בישראל
* בנות כובשות במכון וינגייט (אורכב 28.05.2020 בארכיון Wayback Machine) באתר מכון וינגייט
* מעיין קהלני, ‏מגשימות את החלום. הכירו את נבחרת ישראל, באתר ערוץ הספורט, 18 ביוני 2015
* בן מיטלמן, ‏המגרש שלהן: נבחרת הבנות שהתחילה מאפס, באתר ‏מאקו‏, 23 בפברואר 2014

הערות שוליים
------------

1. ↑  זאב גולדשמיט, בת לוקחת בן, באתר ynet, 22 באוקטובר 2012
**ספרות ארוטית** כוללת סיפורים בדיוניים ואמיתיים ותיאורים של מערכות יחסים וזוגיות רומנטיות או מיניות, שמיועדים לעורר רגשות דומים אצל הקוראים. זה מנוגד לארוטיקה, המתמקדת באופן ספציפי יותר ברגשות מיניים. אלמנטים נפוצים נוספים הם סאטירה וביקורת חברתית. חלק גדול מהספרות האירוטית כוללת גם אמנות אירוטית, הממחישה את המתואר בסיפורים.

למרות שהספרות הארוטית תמיד הייתה שנוייה במחלוקת, תפוצתה לא נתפסה כבעיה מרכזית לפני מהפכת הדפוס. מהפכת הדפוס במאה ה-15 תרמה לכך ששוק הקוראים של הספרות הארוטית גדל באופן מהותי, וכמו גם לכך שהחלו להטיל מגבלות רבות יותר על הספרות הארוטית, כולל שימוש בצנזורה, ובהגבלות משפטיות של תכנים מסוימים שנחשבים בעיתיים במקומות מסוימים בעולם. בשל כך במקרים רבים חלק גדול מתהליך הייצור של הספרות הארוטית הפך עם השנים לחשאי.

ספרים בולטים
------------

העמוד הראשון מתוך הספר "ג'סטין" (1791)
### המאה ה-14

* דקאמרון (1353) מאת ג'ובאני בוקאצ'ו

### המאה ה-18 והמאה ה-19

* ג'סטין (אנ') (1791) מאת המרקיז דה סאד
* ונוס בפרווה (1870) מאת הסופר האוסטרי לאופולד פון זאכר-מאזוך

### המאה ה-20

* **ג'וזפין מונצנבאכר: זכרונות נערת רחוב וינאית**, (1906), מחבר אנונימי
* סיפור העין (1928) מאת ז'ורז' בטאיי
* חוג הסרטן (1934) מאת הנרי מילר
* לוליטה (1955) מאת ולדימיר נבוקוב

### המאה ה-21

* חמישים גוונים של אפור (2011) מאת אי. אל. ג'יימס

ראו גם
------

* רומן ארוטי

קישורים חיצוניים
----------------

ויקישיתוף מדיה וקבצים בנושא **ספרות ארוטית** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553182605171
* BnF: cb11977574x (data)
* GND: 4139435-5
* LCCN: sh85044674
* NKC: ph119987

 |
ספינת המחקר צ'לנג'ר
 אנשי המשלחת, תצלום מאוקטובר 1874
**משלחת צ'לנג'ר** (באנגלית: **Challenger expedition**) הייתה משלחת ראשונה לחקר האוקיינוגרפיה אשר פעלה בין השנים 1872 ו-1876, במטרה לאסוף מידע על תכונות האוקיינוסים: טמפרטורה, כימיה, זרמים, ביולוגיה וגאולוגיה של הקרקעית.

המשלחת כללה 243 מדענים ובראשם עמדו ג'ון מארי (John Murray) – אוקיינוגרף וביולוג ימי קנדי ממוצא סקוטי, וצ'ארלס תומפסון (Charles Wyville Thompson) – מדען רב תחומי מסקוטלנד. המשלחת יצאה בסוף שנת 1872 בספינה התלת-תרנית "צ'לנג'ר" – ספינת קרב שנרכשה על ידי החברה המלכותית והוסבה לצורך המסע ושטה תחת פיקודו של הקפטן ג'ורג' נארס (George Nares). בספינה שכנו מעבדות, מיקרוסקופים ומכשור מדעי שתוכנן במיוחד למטרות המשלחת. המסע החל בנמל פורטסמות' בדרום אנגליה, המשיך דרומה לאורך האוקיינוס האטלנטי, מזרחה בכף התקווה הטובה אל האוקיינוס ההודי, הקיף את אנטארקטיקה, המשיך לאוסטרליה, ניו זילנד והוואי, הקיף את כף הורן וחזר לאוקיינוס האטלנטי ולנמל המוצא. עד חודש מאי 1876 עברה הספינה כ-130 אלף קילומטרים. מיציאת המשלחת עד חזרתה חלפו 1,606 ימים - קצת פחות מארבע וחצי שנים, 707 מהם בים הפתוח.

המשלחת אספה דגימות בוץ וסלעים מקרקעית האוקיינוסים ובעלי חיים ימיים מעומקים שונים, ונערכו מאות מדידות עומק באזורים שונים. במהלך המסע נכתבו 29,500 עמודים אשר עובדו בתום 23 שנים ל-50 כרכים המכילים מידע מקיף על זרמים וטמפרטורת המים, 715 סוגים ו-4,717 מינים חדשים של צורות חיים – חלקם מצויים בעומק רב, ומפות של משקעים בקרקעית האוקיינוסים, קווי מתאר של אגנים אוקייניים, הרכס המרכז-אטלנטי ושקע מריאנה הסמוך לאיי מריאנה, שעומקו נמדד על ידי המשלחת ונמצא כ-8,200 מטר מתחת לגובה פני הים. כיום ידוע שעומקו המרבי 10,911 מטרים.

לאור תפקידה החשוב במחקר האוקיינוגרפי הונצחה ה"צ'לנג'ר" ועל שמה נקראו:

* מעבורת החלל צ'לנג'ר – מעבורת החלל השנייה של נאס"א. ביצעה 9 טיסות לפני שהתפוצצה בעת השיגור העשירי שלה ב־28 בינואר 1986.
* תהום צ'לנג'ר – הנקודה העמוקה ביותר בכל האוקיינוסים, ב**שקע מריאנה**. עומק התהום 10,911 מטרים מתחת לפני הים.
* רמת צ'לנג'ר – רמה תת-ימית הנמצאת צפונית-מזרחית לניו זילנד במקום בו נפרדה תת היבשת זילנדיה (Zealandia) מאנטארקטיקה לפני 85–130 מיליון שנה ומאוסטרליה לפני 60–85 מיליוני שנים.

קישורים חיצוניים
----------------

ויקישיתוף מדיה וקבצים בנושא **משלחת צ'לנג'ר** בוויקישיתוף
* אתר המשלחת
* מפת המסלול(הקישור אינו פעיל)
* HMS Challenger: The voyage that birthed oceanography - מאתר ה-BBC
* משלחת צ'לנג'ר, באתר אנציקלופדיה בריטניקה (באנגלית)
* The quest that discovered thousands of new species - מאתר ה-BBC

הערות שוליים
------------

1. ↑  TheFreeDictionary

|  |  |
| --- | --- |
| בקרת זהויות עריכת הנתון בוויקינתונים | 
* LCCN: nr2003015598
* VIAF: 457149196272474790770
* WorldCat: lccn-nr2003015598

 |
אלפרד אילג ובני משפחתו בתחנת דירה דאווה בשנת 1906 או קודם לכן
**אלפרד היינריך אילג** (**Alfred Heinrich Ilg**, ‏30 במרץ 1854 – 7 בינואר 1916) היה מהנדס שווייצרי, מדינאי ושר באימפריה האתיופית, וידידו האישי של קיסר אתיופיה מנליק השני. אילג שימש כשר החוץ של אתיופיה בין השנים 1897–1907, והוא נודע בשל כך שתכנן את מסילת אדיס אבבה-ג'יבוטי ומיזמי תשתית נוספים במדינה.

ביוגרפיה
--------

אילג נולד בפראונפלד שבצפון שווייץ. הוא למד הנדסת מכונות בפוליטכניון הפדרלי בציריך בין השנים 1873–1876, ולאחר מכן עבר בחברת "מרקאר" (Marquard) בברן. בשנת 1879 נשלח לעבוד באתיופיה. הוא שימש כיועץ למנליק השני, שהיה בשנת 1889 לקיסר. הוא למד אמהרית במהירות, וסייע בהקמתה של הבירה החדשה, אדיס אבבה. 

ב-11 בפברואר 1893 מינה הקיסר את אילג למהנדס קו הרכבת בין אדיס אבבה לנמל העיר ג'יבוטי. אילג תכנן את הקו והקים לשם כך את "החברה הקיסרית האתיופית" (Compagnie Impériale Ethiopienne, ראשי תיבות C.I.E.). במלחמה האיטלקית-אתיופית הראשונה, שהתרחשה בשנים 1895–1896, סייע אילג למאמץ המלחמתי האתיופי בתכנון כלי נשק ותחמושת, ושיחרר את הקיסרות במידה רבה מתלותה ברכש מאירופה. בתמורה, ב-1897, העניק הקיסר לאילג את התואר "יועץ לקיסר" ומינה אותו לשר החוץ של הקיסרות, תפקיד בו נשא עד שעזב את אתיופיה בשנת 1907. עוד שימש אילג כמזכירו של הקיסר וזכה בעיטור "כוכב אתיופיה", העיטור הגבוה ביותר באתיופיה. 

תרומתו של אילג לאתיופיה הייתה עצומה. הוא היה אחראי, בין היתר, לתכנונו ולהנחתו של צינור המים הראשון שסיפק מים לבירה ולהתקנת מערכת חשמל בארמון הקיסר בשנת 1905. הוא תרם להקמת מערכת הדואר ולביסוס מטבע לאומי אחיד. עם זאת, כאשר המזרחן הגרמני פרידריך רוזן (Friedrich Rosen) מונה לנציגה של האימפריה הגרמנית באתיופיה בשנת 1904, החלו השפעתו וכוחו של אילג להיחלש. בשנת 1907 התפטר מכל תפקידיו ושב לשווייץ. הוא מת בגיל 61 בציריך. אילג פרסם מספר ספרים ומאמרים אודות הפוליטיקה, המשפט והצבא האתיופי. 

בשנת 2003 צולם הסרט השווייצרי "אלפרד אילג - החבשי הלבן" (Alfred Ilg - Der weiße Abessinier) העוסק בחייו.

ספרים אודותיו
-------------

* "Prunk und Pracht am Hofe Menileks", הומאת נויה ציריכר צייטונג, ציריך, 2004.
* "Ethiopian records of the Menilek era", הוצאת הרסוביץ, ויסבאדן, 2000.
* "Staatsminister Alfred Ilg 1854-1916", קינג והריברט, הוצאת תסיס, ציריך 1999.

קישורים חיצוניים
----------------

ויקישיתוף מדיה וקבצים בנושא **אלפרד אילג** בוויקישיתוף
* אודות אילג באתר הספרייה הלאומית הגרמנית
* אודות אילג בלקסיקון השווייצרי
* Ein Schweizer als äthiopischer Aussenminister
* אלפרד אילג, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007440183705171
* BnF: cb13751918m (data)
* GND: 118708678
* HDS: 031402
* ISNI: 0000 0000 4531 9825
* LCCN: no2001053688
* NTA: 070578516
* VIAF: 8182186
* WorldCat: lccn-no2001053688

 |
**מערכת בקרת משיכה** (באנגלית: **Traction control system**, בקיצור: TCS), היא מערכת משנית לבקרת יציבות (ESP) בכלי רכב מנועי, המשמשת למניעת אובדן אחיזה של גלגלי הרכב בכביש. בקרת משיכה מופעלת כאשר המצערת ומומנט המנוע אינם תואמים.

במידה וגלגל מניע מחליק עקב העדר אחיזה, בקרת המשיכה תפחית את כוח המנוע המגיע לגלגל המחליק באמצעות בלימה של הגלגל המחליק או הפחתת כוח המנוע באמצעות שליטה על המנוע. לאחר תאוטת הגלגל תחודש האחיזה והרכב יוכל להאיץ קדימה בבטחה ובמהירות.

מערכת בקרת המשיכה מבצעת פעולה הדומה לנעילת דיפרנציאל אך נדרשת החלקה בטרם תתבצע *הנעילה* כך שהמהירות העוברת בתחילה לגלגל המחליק תנותב לגלגל בעל האחיזה באמצעות הדיפרנציאל ולאחר כי הגלגל המחליק נבלם באמצעות מערכת בקרת המשיכה והבלמים של הרכב.

הפעולות שהמערכת נוקטת כוללות אחד או יותר מהשלבים הבאים:
* כוח הבלימה מופעל על גלגל אחד או יותר
* הפחתה או הפסקה של רצף ניצוצות לצילינדר אחד או יותר
* הפחתת דלק לצלינדר אחד או יותר
* סגירת המצערת, במידה ואפשרות זו קיימת ברכב
* ברכבים בעלי מגדש טורבו, הדחף נשלט על ידי סולנואיד והוא משמש על מנת להפחית את הדחף וכתוצאה מכך מפחית את עוצמת המנוע

בדרך כלל, מערכת בקרת משיכה חולקת את חיישן מהירות סיבוב הגלגל עם מערכת ה-ABS.
**אברהם מַמִיסְטְבַלוֹב** (בגאורגית: **აბრამ მამისთვალოვი**, תעתיק מגאורגית: אברהם **מַמִיסְתְוַואלוֹב**;‏ 1 באוקטובר 1921 – 19 בנובמבר 2005) היה סופר, מתרגם ועיתונאי יהודי-גאורגי.

ביוגרפיה
--------

ממיסטבלוב נולד בצחינוואלי שבגאורגיה הסובייטית. עד לעלייתו ארצה בינואר 1974 כתב והוציא לאור בגאורגיה שבעה ספרים בבתי הוצאה ממלכתיים. חלק ניכר מיצירותיו נכתבו בנושאים יהודיים. בין היתר פרסם רומן רחב יריעה מחיי יהודי גאורגיה, ספרי שירה שתורגמו לרוסית ונודעו ברחבי ברית המועצות. עם עלייתו ארצה עסק בעיתונות ישראלית בשפה הגאורגית, ולאחר מכן עבד במשרד האוצר.

יצירותיו שתורגמו לעברית:

* סיבוכים (1977, הוצאת עם הספר, תרגום גרשון בן אורן)
* סיפורים ססגוניים (1984, הוצאת צ'ריקובר, תרגום דוידה קרול)
* צל המוות: רומן מתח (1998, הוצאת שוכורה)

בשנת 1983 הקים ממיסטבלוב, יחד עם אחרים, את ההוצאה לאור "שוּכּוּרָה", שמטרתה העיקרית הייתה הוצאת ספרי קודש לאור עבור יוצאי גאורגיה בישראל ומחוצה לה. הספר הראשון שיצא לאור היה "סידור", ספר תפילות מלא באותיות גאורגיות. תרגום החומש, שנעשה על ידי שני מתרגמים נוספים, נסתיים בשנת 1990 וזכה לתהודה רבה. בשנת 1994 העניקה אגודת הסופרים של גאורגיה לתרגום פרס ממלכתי על שם מַצַ'בֶּלִי {על שם איוואנה מצ'בלי); בשנת 1995 הביא את הפרס לארץ נשיא גאורגיה אדוארד שוורדנדזה והעניק אותו באופן אישי למתרגמים.

מקורות
------

* גרשון בן-אורן, "שלושה תרגומי התנ"ך האחרונים לגרוזית: בגאורגיה, בשוודיה ובישראל", פעמים 84 קיץ תש"ס, עמ' 84–86

הערות שוליים
------------

1. ↑  אברהם ממיסטבלוב, באתר "נשמה" – תאריך פטירה עברי: י"ז חשון תשס"ו
2. ↑  שר החינוך נועד עם סופר ובמאי שעלו מגרוּזיה, דבר, 30 ביולי 1974
3. ↑  בקובץ המכתבים של דב גפונוב נאמר כי בארץ פורסמו בעברית ספריו: "סיבוכים"
ו"שעשועי שמשון", אולם האחרון לא תורגם לעברית, אלא ספרו האחר "סיפורים ססגוניים". גרשון בן אורן, דב גפונוב ויהודי גרוּזיה
4. ↑  מגאזין ספרותי לעולים, דבר, 5 בדצמבר 1978
5. ↑  סיפורים גרוּזיים, מעריב, 23 במאי 1980

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311632305171
* ISNI: 0000 0000 6694 6561
* LCCN: n97004665
* VIAF: 46040367
* WorldCat: lccn-n97004665

 |
הדגם העירוני שהציע לראשונה האדריכל ומתכנן הערים הספרדי ארתורו סוריה.
דגם רובע Ciudad Lineal במדריד
מרכז שמפליין בקנדה הבנויה על פני רחוב ראשי הצמוד לחוף הים
**דגם העיר האנכית** הוא רעיון להקמת עיר הפרושה על פני רחוב ראשי אחד וממנו היא צומחת. לפי רעיון של האדריכל הספרדי ארתורו סוריה שהגה את הרעיון בשנת 1882 וממנו צמחה תנועת העיר האנכית שהיה רעיון משופר של דגם הערים הקדום של רחובות שתי וערב שהקדימה את רעיון עיר הגנים הבנויה בצורה מעגלית. הרעיון ליצור עיר הפרושה לרוחב נוצר לפני שנוצרו הדגמים המקובלים כיום שנוצרו בתחילת המאה ה-20 שנועדו ליצור עיר בצורה מעגלית או קוטבית. הרעיון היה ליצור רצועה של תעשייה ומפעלים בצידו האחד של רחוב ראשי החוצה את כל העיר לעומת צידו השני שיהיה מוקדש למגורים. ככל שהעיר תתרחב יותר כך הרחוב הראשי או הרחובות המקבילים יתארכו יותר מבלי להתרחב לצדדים וכך לא תהיה בעיה של צפיפות וזיהום אוויר.

**העקרונות לפיהם העיר צריכה לפעול**:

1. אזור המיועד למסילת רכבת
2. אזור של תעשייה ושל מוסדות חינוך מדעיים וטכניים
3. ריאות ירוקות או שטח החוצץ בין מגורים לבין כביש מהיר
4. אזור מגורים ושל מוסדות חברתיים
5. אזור חקלאי עם גינות וחוות חקלאיות בבעלות המדינה ("סובחוז" בברית המועצות).

רעיון העיר האנכית בוצע ושוכלל לראשונה על ידי מתכנן הערים הרוסי ניקולאי אלכסנדרוביץ' מיליוטין במהלך שנות ה-20 של המאה ה-20 לאחר שתכנן דגם דומה בפרנקפורט, גרמניה ולאחר שהאדריכל הגרמני ארנסט מאי תכנן דגם דומה בעיר מגניטוגורסק בברית המועצות שהוקמה בתור עיר תעשייתית עבור כורי הפחם שגרו בעיר ועבדו במפעלי התעשייה בה.

### הרובע העירוני Ciudad Lineal של מדריד

דגם העיר האנכית Ciudad Lineal" 1895-1910" שתכוננה על ידי האדריכל הספרדי "ארתורו סוריה" הוקם לראשונה במרכז מדריד ופורסם לראשונה בעיתון על ידי האגודה האורבנית של מדריד.

### מרכז עסקים ראשי אנכי

ישנן ערים בהן מרכז העסקים הראשי בנוי לפי דגם של עיר אנכית שבה ישנו רק רחוב ראשי אחד שבו מצויים כל המוסדות החשובים של העיר וכל מרכזי המסחר והעסקים. לדוגמה העיר ברזיליה בירת ברזיל שבה ישנה שדרה מסחרית אחת ארוכה שבה מצויים כל מוסדות השלטון והתרבות בעיר. כיום משתמשים ברעיון זה עבור אזורי תעשייה המוקמים לצד מסילת רכבת או כביש מהיר.

ראו גם
------

* מבנה אורבני

קישורים חיצוניים
----------------

ויקישיתוף מדיה וקבצים בנושא **דגם העיר האנכית** בוויקישיתוף
* אתר "העיר הליניארית" המוקדש לדגם העיר האנכית

| גאוגרפיה עירונית |
| --- |
| תחומי מחקר | עירוניות |
| מבנה אזורי | רחוב כפרי |
| מבנה עירוני | רחובות שתי וערב • דגם מעגלי • דגם מגזרי • דגם רב-קוטבי • דגם העיר האנכית • דגם לא סדיר |
| עיר מתמחה | ערי תעופה • ערי נמל • ערי רכבות • ערי מסחר • ערי תעשייה • עיר תיירות • עיר אוניברסיטה • ערי בירה • ערי עולם |
| ראו גם פורטל גאוגרפיה |
**ברוס וושינגטון** (אנגלית: Bruce Washington; ‏3 באפריל 1973- 10 ביולי 2015), הידוע יותר בשם הבמה שלו, **חוסיין פתאל** (Hussein Fatal), הוא ראפר אמריקאי וחבר בקבוצת אאוטלוז אותה הנהיג הראפר טופאק שאקור.

ביוגרפיה
--------

החל לכתוב שירי ראפ בגיל צעיר, ובמקביל עסק במכירת סמים. פגש את הזמר טופאק שאקור דרך חבר מבית הספר, יאקי קדאפי, חבר בקבוצת אאוטלוז של שאקור. שאקור, שהעניק לכל חבר בקבוצה כינוי של רודן צבאי ידוע, נתן לוושינגטון את הכינוי "חוסיין פתאל", על שם נשיא עיראק, סדאם חוסיין. במסגרת הפעילות בקבוצה השתתף פתאל בשירים של שאקור, בהם השיר "Hit 'Em Up" ‏(1996).

לאחר רצח שאקור ב-7 בספטמבר 1996, חזרו קראפי ופתאל לניו ג'רזי. חודשיים מאוחר יותר נרצח קדאפי. פתאל חזר לסחור בסמים. לאחר לידת בתו הראשונה ב-1997, הפסיק את עסקי הסמים וחתם בחברת התקליטים "Relativity". אלבומו הראשון, "In the Line of Fire", יצא ב-1998. חברת התקליטים נקלעה לקשיים כלכליים והאלבום לא זכה לקידום מכירות; ההתעניינות בו מצד קונים ומבקרים הייתה נמוכה.

פתאל עבר לחברת התקליטים "Rap-a-Lot Records" והחל לעבוד על תקליטו השני, לצד ראפרים ידועים, אך נעצר ב-1999 באשמת תקיפה שהתרחשה שלוש שנים לפני כן. הוא שוחרר למעצר בית ב-2001, וזכה לחנינה ב-2002. בסוף אותה שנה הוציאה חברת התקליטים את אלבומו השני, "Fatal".

ב-2003 התארח פתאל בארבעה שירים באלבומו של ג'ה רול. בנוסף התארח בשיר של אשנטי. בהמשך הקים לייבל עצמאי משלו והוציא דרכו מספר מיקסטייפים וכן את אלבומו השלישי, "Born Legendary". ב-2010 התאחד עם חבריו לקבוצת אאוטלוז ויחד הוציאו מספר אלבומים משותפים.

פתאל נהרג בתאונת דרכים ב-10 ביולי 2015.

דיסקוגרפיה
----------

אלבומי סולו
* *In the Line of Fire* - יצא ב-31 במרץ 1998
* *Fatal* - יצא ב-19 בנובמבר 2002
* *Born Legendary* - יצא ב-16 ביוני 2009

אלבומים משותפים
* *Thug in Thug Out* - עם יאנג נובל, יצא ב-11 בספטמבר 2007
* *Outkasted Outlawz* - עם Nutt-So, יצא ב-2010
* *Killuminati 2k10* - עם אאוטלוז, יצא ב-2010
* *Killuminati 2k11* - עם אאוטלוז, יצא ב-2011
* *Perfect Timing* - עם אאוטלוז, יצא ב-2011

קישורים חיצוניים
----------------

* 

* אתר האינטרנט הרשמי של חוסיין פתאל
* חוסיין פתאל, ברשת החברתית פייסבוק

* חוסיין פתאל, ברשת החברתית אקס (טוויטר)

* חוסיין פתאל, ברשת החברתית אינסטגרם

* חוסיין פתאל, במסד הנתונים הקולנועיים IMDb (באנגלית)

* חוסיין פתאל, באתר אייטונס (באנגלית)

* חוסיין פתאל, באתר ספוטיפיי

* חוסיין פתאל, באתר AllMusic (באנגלית)

* חוסיין פתאל, באתר MusicBrainz (באנגלית)

* חוסיין פתאל, באתר דיזר

* חוסיין פתאל, באתר Discogs (באנגלית)
* Hussein Fatal: Remembering Tupac

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2011068974
* MusicBrainz: 2e15d1cb-8087-40b1-997c-51aaa497d4c5
* VIAF: 187247673
* WorldCat: lccn-n2011068974

 |
**רדומישל ויילקי** (בפולנית: **Radomyśl Wielki**) היא עיירה במחוז מיילץ שבפרובינציית פודקרפצקיה בפולין.

תולדות היישוב
-------------

העיירה נוסדה בשנת 1581 כיישוב פרטי בבעלות אצילים, בו התקיימו ירידים. באמצע המאה ה-17 נשרפה העיירה בידי השוודים. בחלוקת פולין בסוף המאה ה-18 נכללה העיירה בתחום גליציה האוסטרית.

יהודי רדומישל ויילקי
--------------------

בתחילה נאסר על יהודים להתגורר בעיירה, ואלו החלו להתיישב בפרבר הסמוך לה. בשנת 1764 נמנו בעיירה 300 יהודים, ובתקופה זו החלה להתקיים ביישוב קהילה יהודית עצמאית. מהמאה ה-19 התקיימה בעיירה פעילות חסידית, ומשלהי אותה מאה התקיימה ביישוב גם פעילות ציונית. במהלך נובמבר 1918 נערך פוגרום בן מספר ימים ביהודי העיירה בהסתת הכומר המקומי.

בין מלחמות העולם נמנו בעיירה 1,422 יהודים, רוב תושביה, והתקיימה בה פעילות של המפלגות הציוניות ושל אגודת ישראל. בשנות השלושים של המאה ה-20 סבלו יהודי העיירה מהתנכלויות אנטישמיות גוברות והולכות כלפיהם מצד שכניהם הפולנים.

בין רבני העיר המפורסמים היה הרב שמואל אנגל. אחריו כיהן בנו רבי חיים. 

בעיר היו קהילות של חצרות גרודז'יסק ודז'בנה. רבי אברהם חיים הורוביץ מפלאנטש ישב בעיר למשך תקופה. חתנו רבי יואל טייטלבוים אכל אצלו "קעסט" במשך שנה.

### בשואה

עם פרוץ מלחמת העולם השנייה נמלטו מהעיירה רבים מיהודיה. עם כניסת הגרמנים ליישוב ב-8 בספטמבר 1939, חטפו גברים יהודים בה לעבודת כפייה. למחרת יום כיפור ת"ש פשטו אנשי ס"ס על בתי היהודים בעיירה, וריכזו את הגברים בכיכר המרכזית ביישוב, שם התעללו בהם בפומבי, תוך מריטת זקנים. בהמשך, הוטלו על יהודי העיירה גזירות שונות, ובהן הגבלות תנועה, איסור על קשר עם לא יהודים, חיוב בתשלומי כופר וחובת ביצוע עבודות כפייה, חלקן במחנות עבודה קשים. בתקופה זו ולאחריה הגיעו לעיירה פליטים יהודים רבים מיישובי הסביבה.

ביוני 1942 הובאו לעיירה יהודים שגורשו מיישובי הסביבה. ב-19 ביולי 1942 בשעה 7 בבוקר נצטוו יהודי העיירה להתרכז בכיכר המרכזית בה, שם נערכה בהם סלקציה, תוך רצח בני משפחה שלא הסכימו להיפרד זה מזה, ובהם ילדים רבים, ותוך רצח הקשישים בבורות ירי בשטח בית העלמין המקומי. כל יתר יהודי העיירה הוסעו במועד זה לדמביצה, בה חלקם נרצחו במקום, והיתר הועברו להשמדה במחנה מיידנק. לאחר השלמת הגירוש, ערכו הגרמנים מצוד אחר יהודים מסתתרים בעיירה ובסביבתה. כ-60 יהודים מהעיירה הצליחו להתארגן ביער דולצ'ה הסמוך ליישוב כקבוצה חמושה, ו-35 מהם שרדו, לאחר שהצליחו להגיע לאזור השליטה הסובייטית.

קישורים חיצוניים
----------------

ויקישיתוף מדיה וקבצים בנושא **רדומישל ויילקי** בוויקישיתוף
* 

* אתר האינטרנט הרשמי של רדומישל ויילקי
* ספר יזכור לקהילת רדומישל רבתי, בספריית העיר ניו יורק
* ראדומישל ויילקי באתר מרכז מורשת יהדות פולין
* "רדומישל ויילקי", באתר השטעטל הווירטואלי
* קטרינה קרישי, רדומישל ויילקי, **אנציקלופדיה של המחנות והגטאות** (כרך II, חלק A, עמ' 561–563), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)

הערות שוליים
------------

1. ↑  שטח ואוכלוסייה בפרופיל הטריטוריאלי ב-2015, משרד הסטטיסטיקה המרכזי של פולין.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007467609105171
* GND: 4463961-2
* LCCN: no00005573
* VIAF: 140989398
* WorldCat (עם VIAF): 140989398

 |
|  |
| --- |
| **ערך ללא מקורות** |
| בערך זה אין מקורות ביבליוגרפיים כלל, לא ברור על מה מסתמך הכתוב וייתכן שמדובר במחקר מקורי, וכן חסר מקורות. 
אנא עזרו לשפר את אמינות הערך באמצעות הבאת מקורות לדברים ושילובם בגוף הערך בצורת קישורים חיצוניים והערות שוליים.אם אתם סבורים כי ניתן להסיר את התבנית, ניתן לציין זאת בדף השיחה. (2 ביולי 2023) |

פרק זה לוקה בחסר. אנא תרמו לוויקיפדיה והשלימו אותו. גבולות הגוש והיישובים הנכללים בו לא ברורים.

**חבל תפן** הוא גוש התיישבות בגליל המערבי. מקור השם תפן הוא חדש, והוא צורה עברית לשמה הערבי של חורבת תפן 'חרבת א-טופאניה'.

החבל משתרע מהעיר מעלות-תרשיחא על כביש נהריה-סאסא (89) דרומה עד גבול בקעת בית כרם וכביש 85 באזור כרמיאל. במערבו הכפרים הדרוזיים ירכא ויאנוח-ג'ת ובמזרחו הכפרים הדרוזיים כסרא וסמיע.

זהו אזור הררי המבותר בערוצי נחל רבים. עוברים בו נחל בית העמק ונחל כישור המתחברים בשטח החבל. החבל מתרומם בממוצע כ-650 מ' מעל פני הים ומתנשאות בו פסגות בולטות עד 700 מ' מעל פני הים.

היסטוריה
--------

החבל מוזכר בהיסטוריה כבר בתעודות של כיבושי הפרעונים המצריים הקדומים. בימי ההתיישבות הישראלית בארץ היה האזור מחולק בין שבט אשר לשבט נפתלי אך לא הייתה התיישבות ממשית במקום בגלל תנאי השטח הקשים. עם זאת, חורבות המצויות באזור מעידות על יישובים קדומים שאין להם זכר בספרות הקדומה.

בימי הכיבוש ההלניסטי בארץ ישראל הוקמה במקום מצודה מרכזית שתפקידה הייתה בלימת כיבוש מכיוון מערב של העיר עכו. בימי אלכסנדר ינאי ישבו במקום יהודים. בימי השלטון הביזנטי קיבלו היהודים מענקים מהשלטון הנוצרי כדי שישבו באזור זה, כתוצאה ממצב שנוצר ובו לא נשארו מקומות מגורים רבים באזור הגליל המזרחי, שנחשב אז לבעל חשיבות גבוהה יותר. עדויות ליישוב יהודי במקום אפשר למצוא בדמות מנורה החקוקה במערת קבורה חצובה בהר.

יישובים
-------

הקרן הקיימת לישראל רכשה את אזור תפן לקראת ההתיישבות בו. כעבור זמן מה החלה קק"ל להכשיר דרכים והוחל בהקמת אזור תעשייה מגדל תפן. ראשית היו במקום היאחזויות נח"ל שהתאזרחו והפכו בשנת 1980 לקיבוצים כישור, תובל ופלך שנקראו בהקשר של עבודה ותעשייה, קיבוץ לבון שננטש כעבור 3 שנים, המושב לפידות בחלקו הרם של החבל ומצפה גיתה בשיפוליו המערביים.

בשנת 1984 הוקם בסמוך לאזור התעשייה בחלקו הצפוני של חבל תפן כפר ורדים ובשנת 1985 הוקם היישוב הר חלוץ.

סמוך להקמת היישובים נסלל כביש אשר בשנים הראשונות הגיע עד כישור אך לקראת אמצע שנות ה-90 המשיכה סלילת הכביש עד כרמיאל. הגישה החדשה בין החבל לכביש עכו-צפת אפשרה את הקמתו בשנת 1998 של גן התעשייה לבון וכעבור שנתיים את היישוב לבון הסמוך אליו על בסיס קיבוץ לבון שננטש.
שני דגמים של הקורא האלקטרוני קינדל
קורא ספרים אלקטרוני
**קורא ספרים אלקטרוני** הוא מכשיר ייעודי להצגת ספרים אלקטרוניים (להבדיל ממחשב, שהצגת ספרים אלקטרוניים היא אחת ממגוון רחב של המטרות שלו).

בשלהי המאה העשרים הוחל בפיתוח קוראי ספרים אלקטרוניים - מכשירים ייעודיים לקריאה של ספר דיגיטלי. מכשירים אלה מתאפיינים בגודל קטן יחסית למחשב, גודל הקרוב לזה של ספר כיס, ויכולת לטלטל אותם בקלות ממקום למקום, ללא צורך בחיבור קבוע לרשת החשמל או לקווי תקשורת.

דגמים בולטים של מכשירים כאלה הם סוני רידר, נוק, קובו ואמזון קינדל המוביל את הקטגוריה.

מכשירי קריאה אלו מחולקים למכשירים בעלי צג LCD וכאלו בעלי תצוגה אלקטרופורטית ("דיו אלקטרוני") שנותנת תחושה של קריאה מנייר ולא כוללת תאורה אחורית כלשהי. גם מחשב לוח, הדומה בצורתו לקורא ספרים אלקטרוני, אך הוא מחשב, מתחרה בקורא האלקטרוני על לבם של הקונים.

טכנולוגיה של דיו אלקטרוני
-------------------------

הטכנולוגיה הייחודית של דיו אלקטרוני (E-ink) היא זו שתרמה להצלחתם של קוראי ספרים אלקטרוניים ייעודיים. המכשיר "מדפיס את הדף" ולא מבזבז אנרגיה בין הדפסה אחת לאחרת. התוצאה היא זמן ארוך במיוחד שהמכשיר עובד ללא טעינה (עד חודש ימים), משום שהאנרגיה מבוזבזת אך ורק בדפדוף הדפים ולא בזמן הקריאה עצמו. בנוסף, מסכי הדיו אלקטרוני אינם מרצדים ואינם מעייפים את העיניים כמו מסכי מחשב. כל זה תורם לחוויית קריאה שמדמה קריאת ספר מודפס.

תמיכה בעברית
------------

קוראי ספרים אלקטרוניים תומכים על פי רוב במספר פורמטים של ספרים אלקטרוניים אך לא כל הפורמטים האלו תומכים בעברית. מכשירים רבים מתקשים להתמודד עם הצגה נכונה של העברית גם עם פורמטים שתומכים בה. לעיתים נדרשות התאמות מיוחדות או עדכונים שמאפשרים תמיכה כזו.
קורא הספרים האלקטרוני הראשון שתמך בספרים בעברית היה של חברת Bookware הישראלית.
קוראי ספרים אלקטרוניים נוספים התומכים בספרים בעברית הם: inkBOOK המגיע עם אפליקציית הליקון מותקנת, eSlick ,PAGEone, פוקטבוק, אמזון קינדל ו-Evrit. בשנים האחרונות נכנסו לישראל שתי חברות נוספות של קוראי ספרים אלקטרוניים: Onyx Boox הסינית ו-Pocketbook האוקראינית. כל הדגמים של חברות אלה מאפשרים לא רק תמיכה מלאה בקבצים בעברית, אלא אף תפריט מלא בעברית המותאם לקהל הישראלי.

טלפונים חכמים ומכשירים מבוססי iOS כמו אייפון ,אייפוד ,אייפד עליהם מותקנת אפליקציית קריאה כגון iBooks או סטאנזה תומכים בספרים בעברית.

באופן דומה, טלפונים חכמים וטאבלטים מבוססי מערכת הפעלה אנדרואיד כמו סדרת סמסונג גלקסי S, סמסונג גלקסי טאב, HTC Flyer ואחרים תומכים בקריאת ספרים בעברית כאשר מותקנת עליהם אפליקציית קריאה מתאימה כמו אפליקציית הליקון, אוברדרייב מדיה קונסול או מון רידר.

ראו גם
------

* E-learning

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **קורא ספרים אלקטרוני** |

* גל מור, עידן הספר האלקטרוני? לא כל כך מהר, באתר ynet, 21 בנובמבר 2007
* גילעד נס, הספרים האלקטרוניים: היו שלום ותודה על הדפים, באתר כלכליסט, 5 ביוני 2008
* עידו גנדל, איך זה עובד: קורא ספרים אלקטרונים, באתר ynet, 25 בספטמבר 2013
* הסבר על קוראי ספרים אלקטרוניים באתר mio4u

הערות שוליים
------------

1. ↑
2. ↑  דורה קישינבסקי, לראשונה בישראל: ספר אלקטרוני עם תמיכה בעברית, באתר כלכליסט, 12 ביוני 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007588246105171
* LCCN: sh2010002891
* NKC: ph625568

 |
**סוכי ענק** (שם מדעי: *Chlamydera nuchalis*) הוא מין הסוכי הגדול ביותר, אנדמי לצפון אוסטרליה.

אזורי מחיה
----------

בתי הגידול הטבעיים בהם מצוי הסוכי הם יערות, חורשות, כרמים, יערות מונסון וביצות מנגרובים.

תיאור
-----

זהו המין הגדול ביותר במשפחת הסוכיים: אורכו כ-33 עד 38 ס"מ; הזכר גדול מעט מהנקבה, משקלו כ-180 עד 265 גרם, בעוד משקל הנקבה נע בין 153 ל-215 גרם. הזכר והנקבה דומים יחסית, ואצל שניהם הניצוי אפור ונוצות הכנפיים חומות ובעלות קצוות לבנים. ההבדל היחיד במראה הוא שלזכר יש ציצת נוצות ורודה על העורף.

מזון
----

הסוכי הענק ניזון בעיקר מחומרים צמחיים ומחרקים, בין השאר פירות, פרחים, צוף, ירקות וזרעים.

חיזור ורבייה
------------

אין עונת רבייה מוגדרת והסוכי עשוי להתרבות לכל אורך השנה חוץ מבאפריל ויוני, אך המספר הגדול ביותר של ביצים בכל שנה מוטל בדרך כלל באוקטובר או בנובמבר. הנקבה מגדלת את הגוזלים לבדה, בעוד הזכר מחזר אחרי נקבות במבנה מיוחד שבנה, המכונה "סוכה". 

### סוכת חיזור

סוכתו של הסוכי הענק
במהלך רוב השנה, הזכרים בונים, מתחזקים ומשפרים את הסוכות שלהם ומגנים עליהן ועל ה"מוצגים" שבהן מגנבה, ומעל לכל - מציגים בהן. הזכר בעל הסוכה הטובה ביותר זוכה לסיכוי הגבוה ביותר להתרבות.

הסוכה בנויה בצורת שדרה, שאורכה ורוחבה כחצי מטר וגובהה כ-45 ס"מ. בסמוך לסוכה, הסוכי מניח חפצים בצבעי ירוק ולבן - אבנים, עצמות, קונכיות ועלים כמו גם חפצים מעשה ידי אדם, כמו מוצרי פלסטיק ומכסי בקבוקים. לעיתים, בתוך הסוכה עצמה ממוקמת חתיכת זכוכית. הזכר מושך את הנקבה על ידי חיקוי קולות של עופות אחרים. כשהנקבה מגיעה, הזכר מתחיל ללכת או לרוץ בשטח הסמוך לסוכה, וקופא בתנוחות שונות. לאחר מכן, הוא לוקח במקורו אחד מהפריטים הנמצאים בכניסה לסוכתו, ומנער אותו מול עיניה. הזכר והנקבה מזדווגים בתוך הסוכה. אצל הסוכי הענק הסוכה אינה משמשת כקן, בדומה לשאר מיני הסוכיים.

בשונה משאר מיני הסוכיים, סוכיים צעירים באים לסוכה יחידה בקביעות, ו"מתאמנים" בבניית הסוכה לפני שיבנו אחת משלהם.

קישורים חיצוניים
----------------

ויקישיתוף מדיה וקבצים בנושא **סוכי ענק** בוויקישיתוף
* סוכי ענק, באתר ITIS (באנגלית)
* סוכי ענק, באתר NCBI (באנגלית)
* סוכי ענק, באתר Animal Diversity Web (באנגלית)
* סוכי ענק, באתר GBIF (באנגלית)

סוכי ענק, באתר אויסואקס-בירדס

הערות שוליים
------------

1. ↑  סוכי ענק באתר הרשימה האדומה של IUCN
**יהוא אורלנד** (נולד ב-14 בספטמבר 1981) הוא כדורסלן עבר ישראלי, המשמש כמאמנה של מכבי עירוני רעננה מליגה הלאומית. אורלנד היה ידוע כקלע מצטיין, בעיקר מטווח שלוש הנקודות.

קריירה
------

אורלנד החל לשחק בקבוצת הנוער של הפועל גליל עליון, וזכה עמה בגביע המדינה. בשנת 1999 החל לשחק בקבוצה הבוגרת, אך זכה לדקות משחק מועטות. בשנת 2001 עבר למכבי רעננה, אחר כך לעירוני רמת גן, וב-2003 הגיע לאליצור אשקלון. בקבוצה זו שיחק במשך 3 עונות, והחל מהעונה השנייה בה אף שימש כקפטן.

בעונת 2006/07 שיחק אורלנד בהפועל גלבוע/עפולה שעלתה לליגת העל. הוא היה אחד השחקנים המרכזיים בקבוצה, ובסיום העונה החליטה הפועל ירושלים, נגדה קלע 8 שלשות במשחק שנערך באולם מלחה, לצרפו לשורותיה. עם זאת, בקבוצה זו לא התבלט, ובסיום העונה עבר להפועל חולון. עם שתי הקבוצות זכה בגביע המדינה. בשנת 2009 הצטרף למכבי ראשון לציון בה שיחק עד שנת 2011. בשנת 2011 הצטרף לברק נתניה, במסגרתה שיחק שלוש עונות. במהלך תקופתו בנתניה פרצה שביתת שחקנים ישראליים ואורלנד היה מהבודדים אשר סירבו לשתף עימה פעולה. בחודש יולי 2014 חתם בקבוצת מכבי אשדוד באר טוביה.

ב-30 ביוני 2016 הודיע על פרישה מכדורסל.

אורלנד שיחק בנבחרות הקדטים והעתודה של ישראל, אך מעולם לא שיחק בנבחרת הבוגרת.

לקראת עונת 2017/18, התמנה אורלנד למנהל המקצועי של מועדון הפועל עמק חפר, שמחזיקה באחת ממחלקות הנוער המובילות בארץ כיום. בעונתו הראשונה במועדון, שימש במקביל לתפקידו כמנהל המקצועי גם כמאמן קבוצת הנערים לאומית של הפועל עמק חפר, שהגיעה לשלב הראשון של אליפות המדינה לנערים, בו הפסידה להפועל כפר סבא. לקראת סוף עונת 2017/18, כשהוא עדיין מחזיק בתפקידו כמאמן קבוצת הנערים לאומית של המועדון, החליף אורלנד את מאמן קבוצת הנוער על של הפועל עמק חפר, רמון וולפסון, וכך אימן במקביל את שתי קבוצות הנוער הבכירות של המועדון. בעונת 2018/19, ויתר אורלנד על תפקידו כמאמן קבוצת הנערים לאומית של עמק חפר ועבר לשמש כמאמן קבוצת הנוער על בלבד, במקביל לתפקידו כמנהל המקצועי של המועדון. בעונת 2019/20 התמנה אורלנד למאמן שותף יחד עם רמון וולפסון (שחזר למועדון כשנה אחרי שפוטר והוחלף על ידי אורלנד בקבוצת הנוער) בקבוצת הבוגרים של עמק חפר המשחקת בליגה הארצית מחוז צפון ובקבוצת הנוער שמשחקת בליגת העל מחוז צפון. בקבוצה הבוגרת הוחתמו שישה שחקנים בוגרים בלבד, ושאר השחקנים הם שחקני נוער. שתי הקבוצות מתאמנות יחד תחת וולפסון ואורלנד, וחלק משחקני הנוער משחקים באופן קבוע בשתי המסגרות.

ביולי 2021 מונה למאמנה של הפועל חבל מודיעין במקומו של נתי כהן, עונתו הראשונה בקבוצה הייתה מוצלחת והקבוצה סיימה במקום ה-2 והעפילה לראשונה לפלייאוף, ובהמשך לשלב חצי הגמר בו הודחה. את עונתו השנייה במועדון פתחה הקבוצה במאזן של 10 הפסדים רצופים ללא ניצחון, עקב כך הוחלט על סיום העסקתו של אורלנד.

במרץ 2023 מונה למאמנה של מכבי רעננה במקומו של ניר קפלן.

חייו האישיים
------------

אורלנד הוא בוגר תואר ראשון בניהול מהאוניברסיטה הפתוחה, נשוי לאלונה, ביתו של שחקן העבר בארי לייבוביץ', לזוג יש בן ובת.

קישורים חיצוניים
----------------

ויקישיתוף מדיה וקבצים בנושא **יהוא אורלנד** בוויקישיתוף

* פרופיל, באתר eurobasket
* פרופיל, באתר היורוליג
* אתר למנויים בלבד עירד צפריר, יהוא אורלנד: "אני לא כזה מוכשר עם הכדור, זה מה שגרם לי לפתח את הקליעה", באתר הארץ, 4 ביולי 2016

הערות שוליים
------------

1. ↑  יהוא אורלנד יאמן את חבל מודיעין, המנכ"ל מזרחי: "יביא ווינריות"
מיקום אגם הקטור בבפארק הלאומי באנף.
**אגם הקטור** (באנגלית: **Hector Lake**) הוא אגם קרחוני קטן, במערב פרובינציית אלברטה שבקנדה. האגם ממוקם על נהר בואו, בהרי הרוקי הקנדיים, בשטח הפארק הלאומי באנף בפרובינציית אלברטה שבקנדה.

גאוגרפיה
--------

האגם נוצר בעמק המצוי ברכס ואפוטיק, צפונית לשדה הקרח ואפוטיק, בין פסגת פאלפיט (Pulpit Peak), הר באלפור (Mount Balfour), הר קרואופוט (Crowfoot Mountain) ופסגת בואו (Bow Peak). קרחון הקטור והר רקטור מצויים מעברו השני של הנהר בואו.

אגם הקטור הוא אחד מהאגמים לאורכו של הכביש המהיר אייספילד בפארק הלאומי באנף ובפארק הלאומי ג'ספר. האגמים האחרים לאורך הכביש הם: אגם בואו (Bow Lake), אגם לואיז ( Lake Louise), אגם פייטו (Peyto Lake), אגם מיסטיה (Mistaya Lake), אגם ווטרפאול (Waterfowl Lakes), אגם צ'פרן (Chephren Lake) ואגם סאנואפטה (Sunwapta Lake).

אגם הקטור הוא האגם השני במורד נהר בואו (שהראשון הוא אגם בואו). שטחו של אגם הקטור 5.23 קמ"ר. אורכו המרבי של האגם 5.3 ק"מ, רוחבו המרבי 1.2 ק"מ. פני האגם מצויים 1,800 מטרים מעל פני הים.

היסטוריה
--------

### מקור השם

האגם קרוי על שם ג'יימס הקטור, גאולוג ואיש טבע, אשר חקר את האזור כחלק ממשלחת פאליסר.

קישורים חיצוניים
----------------

ויקישיתוף מדיה וקבצים בנושא **אגם הקטור** בוויקישיתוף
* אגם הקטור, באתר ממשלת קנדה
**קרלון בראון** (באנגלית: **Carlon Brown**; נולד ב-4 באוקטובר 1989) הוא כדורסלן עבר אמריקאי.

קריירה
------

בראון, יליד ריברסייד קליפורניה, החל את קריירת הכדורסל בתיכון על שם מרטין לותר קינג המקומי, וב-2007 עבר לשחק באוניברסיטת יוטה. לאחר שלוש שנים עזב את המכללה, והצטרף לקבוצת הכדורסל של אוניברסיטת קולרדו, הקולרדו באפלוס מליגת ה Pac-12, בשנה שלאחר מכן. הוא הוביל את הקבוצה לזכייה בטורניר, כשהוא נבחר לשחקן המצטיין ולחמישיית העונה. בראון סיים את הטורניר עם ממוצע של 12.6 נק', 3.8 ריב', ו-2.0 אסיסטים למשחק. בכך עזר לקבוצה להעפיל אל טורניר אליפות המכללות בכדורסל של ה-NCAA. הייתה זאת העפלה ראשונה של קולורדו מאז 2003, והקבוצה הודחה בסופו של דבר בסיבוב השלישי.

בשל הצטיינותו בטורניר המכללות, הוזמן בראון למספר מחנות קדם עונה של קבוצות NBA. הוא חתם בקבוצת גולדן סטייט ווריורס בספטמבר 2012, אך נופה ממנה לאחר חודש. בסופו של דבר שיחק במהלך עונת 2012/13 בשתי קבוצות מליגת הפיתוח של ה-NBA, סנטה קרוז ווריוז ואיידהו סטמפיד. שם גם פגש את חבריו העתידיים לקבוצה, ג'סטין הרפר וג'וש אוואנס.

ב-11 באוגוסט 2013 חתם בקבוצת הפועל תל אביב, קבוצתו המקצוענית הראשונה בקריירה. הוא היה הזר הראשון שהוחתם במהלך הקיץ, ובלט במהרה. מן השלבים הראשונים של העונה התגלה כשחקן מפתח, וכספק הנקודות העיקרי של הקבוצה. בסיום העונה הסדירה דורג במקום הראשון בדירוג מלך הסלים עם ממוצע של 19.6 נק' למשחק, ובמקום ה-4 בדירוג המדד למשחק. בכך היה מהזרים הבולטים בליגה, ואף הוזמן למשחק האולסטאר הישראלי.

בסיום העונה חתם בבאמברג, אחת הקבוצות הבכירות בבונדסליגה הגרמנית, לעונה אחת. הוא שיחק רק 4 משחקים, ונפצע עד לסיום העונה.

ב-16 ביולי 2015 חתם לעונה אחת ברטיופארם אולם הגרמנית. 

ב-14 בפברואר 2019 הודיע באופן רשמי על פרישתו מכדורסל.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* קרלון בראון באתר הפועל תל אביב
* קרלון בראון באתר מנהלת ליגת העל בכדורסל
* אור שקדי‏, קרלון, בטירוף שלו, באתר וואלה!‏, 26 בדצמבר 2013
* דותן מלאך, קרלון בראון: "עם כל הכבוד למכבי, החלום הגדול שלי הוא ה-NBA", באתר nrg‏, 5 באפריל 2014

הערות שוליים
------------

1. ↑  אור שקדי‏, הפועל תל אביב: קרלון בראון חתם לעונה אחת, באתר וואלה!‏, 11 באוגוסט 2013
2. ↑  יעל שחרור, אולסטאר ישראלי: קרלון בראון בתפקיד לילארד, באתר ynet
ריקוד חסידי בביצוע הורה אביב פרדס חנה כרכור במהלך שירה של מירי אלוני - מתוך מופע הפתיחה של פסטיבל המחולות של כרמיאל, ביולי 2011
להקות **הורה אביב פרדס חנה** מייצגות את היישוב פרדס חנה-כרכור מאז סוף שנות ה-80. הלהקות בעלות רפרטואר עשיר ומגוון של יצירות מחול ופולקלור ישראלי. הן משתתפות במגוון רב של מופעים, פסטיבלים ואירועים בארץ ובעולם.

אופי הפעילות
------------

הלהקות נתמכות על ידי מתנ"ס פרדס חנה ופועלות במבנה שלו. הן מונות כ-250 רקדנים. המנהלת האמנותית והכוריאוגרפית של הלהקות היא רוני רובינשטיין-גלפרט, בוגרת סמינר הקיבוצים.

בפסטיבל כרמיאל 2009 הגיעה הלהקה למקום שלישי בתחרות הכוריאוגרפיה, בריקוד "אחרי שנסעת", ב-2012 הגיעה למקום שני בריקוד "האר את עיניו" וב-2014 הגיעה שוב למקום השלישי בריקוד "באר בשדה", בשנת 2017 הגיעה הלהקה למקום השלישי בתחרות המחול העכשווי עם הריקוד "בתוך".

השכבה הצעירה מחולקת לארבע קבוצות גיל ועובדת במהלך השנה בעיקר בתחום "שעשועי המחול", תוך התייחסות מקצועית לצד הטכני וכהכנה ללהקות הייצוגיות בהמשך השנים. תלמידי השכבה הצעירה משתתפים במופע המתקיים מדי שנה בסמוך לחג השבועות.

להקות המחול בשכבה הבוגרת מחולקת לארבע שכבות גיל. במהלך השנה משתתפות במגוון רחב של הופעות, אירועים ופסטיבלים.

קישורים חיצוניים
----------------

* 

* אתר האינטרנט הרשמי של הורה אביב פרדס חנה
* הורה אביב פרדס חנה, ברשת החברתית פייסבוק
גובה ניסוי שיגור טילי קוריאה הצפונית - הוואסונג-14 והוואסונג-15
**הוּאַסוֹנְג-15** (בקוריאנית: **화성-15**, בהנג'ה: **火星 15**, בתרגום לעברית: **מארס 15**) הוא טיל בליסטי בין-יבשתי המפותח ומיוצר בקוריאה הצפונית.

זהו הטיל הראשון של קוריאה הצפונית, שבאופן תאורטי, בעל יכולת פגיעה בכל אדמת ארצות הברית ומעבר לה. לטענת קוריאה הצפונית הטיל יכול לשאת ראש קרב גרעיני.

היסטוריה
--------

שיגור הבכורה של הטיל נערך ב-28 בנובמבר 2017. השיגור בוצע בשעות לילה (בחושך) בניגוד לניסויי שיגור של טילים בעבר. הטיל שוגר מצפון לפיונגיאנג ונחת ממערב ליפן, בשטח ימה הכלכלי. קוריאה הצפונית העידה כי במסגרת הניסוי הטיל הגיע לגובה של 4,475 ק"מ, שוגר לטווח של 950 ק"מ ושהה באוויר במשך 53 דקות. דיווחים בתקשורת היפנית העידו על כך שהטיל, במהלך המעוף, התפרק לשלושה חלקים.

מזכיר ההגנה האמריקאי טען כי מדובר בטיל של קוריאה הצפונית שהגיע לגובה הגבוה ביותר. בהינתן שהטיל ישוגר במסלול גובה נמוך יותר, הוא יכול להגיע לטווח מקסימלי של 13,000 ק"מ (8,100 מייל) - טווח שמכסה את כל העולם למעט דרום אמריקה ואנטארקטיקה.

מומחים רבים העריכו לאחר חשיפת הטיל כי מדובר בשדרוג של טיל הוואסונג-14, עד אשר קוריאה הצפונית שחררה תמונות ווידאו של הטיל ואלו חשפו כי קיים הבדל משמעותי בצורה ובגודל בין השניים.

משגר הטיל הוא מדגם TEL בעל 9 גלגלים, גדול יותר מהמשגר שמשמש את הוואסונג-14 בעל 8 גלגלים.

ראו גם
------

* הוואסונג-14

קישורים חיצוניים
----------------

ויקישיתוף מדיה וקבצים בנושא **הוואסונג-15** בוויקישיתוף

הערות שוליים
------------

1. ↑  מפרט טכני(באנגלית)
2. 1 2 3  קוריאה הצפונית: "הטיל החדש מכסה את כל ארה"ב", באתר כאן – תאגיד השידור הישראלי, 27 באפריל 2023
3. ↑  "הצלחה מלאה לניסוי, פריצת דרך", 29 בנובמבר 2017, Mako
4. ↑  צפון קוריאה על הניסוי שביצעה: "הטיל יכול להגיע לכל מקום בארה"ב", באתר ישראל היום, 28 בנובמבר 2017
5. ↑  אתר למנויים בלבד אי-פי, צפון קוריאה: הטיל שנוסה יכול לפגוע בכל ארה"ב; השלמנו את הפיכתנו למעצמה גרעינית, באתר הארץ, 29 בנובמבר 2017
6. ↑  תמונות של הטיל והמשגר
7. ↑  NORTH KOREA'S LATEST MISSILE TEST WAS EVEN SCARIER THAN IT SEEMED, wired
ילדה סוטרת לחברתה
**סטירה** (נקראת לפעמים בסלנג **כּאָפָה** או **זָפּטָה**) היא מכה הניתנת באמצעות כף היד, בדרך כלל על לחיו של אדם. יותר מהכאב הפיזי הכרוך בסטירה, בעיקר כאשר היא ניתנת בעוצמה רבה, עיקר הפגיעה בה היא ההשפלה, בפרט כאשר היא ניתנת בפומבי.

בתנ"ך מתוארת סטירת לחי שנתן צדקיהו בן כנענה, נביא שקר מממלכת יהודה, לנביא מיכיהו בן ימלה, כתגובה על כך שהעז לנבא רעות על תוצאות מלחמה עתידית באוזני המלך אחאב: "וַיִּגַּשׁ צִדְקִיָּהוּ בֶן כְּנַעֲנָה וַיַּכֶּה אֶת מִיכָיְהוּ עַל הַלֶּחִי" (ספר מלכים א', פרק כ"ב, פסוק כ"ד).

פעמים רבות מוצגת הסטירה בקולנוע ובספרות כדרך שבה אישה מגיבה לפגיעה של גבר בכבודה, ובפרט בפגיעה בדרך של הטרדה מינית. בכך מהווה הסטירה בעיקר מסר שעניינו כבוד, ופחות צעד של אלימות. סטירה של גבר לאישה, לעומת זאת, נחשבת כמעשה מובהק של אלימות. 

הדגשת העלבון שבקבלת סטירה ניכרת בביטוי "סטירה מצלצלת", שבנוסף לתיאור של סטירה רבת עוצמה, משמש בהשאלה לתיאורו של עלבון צורב. 

על פי המשפט העברי, סטירה באמצעות גב היד נחשבת למעליבה יותר מאשר סטירה באמצעות כף היד; ולכן בהקשר של תשלומי בושת, על סטירה באמצעות גב היד משלמים פי שניים מאשר על סטירה רגילה.

ציור גרפיטי של תקרית הסטירה של ויל סמית'–כריס רוק

הסטירה ככלי משמעתי
------------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
בעבר היה נהוג להכות ילדים בכל צורה שהיא ואף בסטירת לחי. עם השנים התחדדה התפיסה כי סטירת לחי היא אקט משפיל וכיום נאסרה הכאה כוללת ברוב מדינות העולם. עם זאת, גם היכן שמותר להכות ילדים סטירה בלחי כבר לא מקובלת ונהוג להעניש באמצעות מכות בישבן. 

בישראל, חוק זכויות התלמיד, משנת 2000 אוסר נקיטת אמצעי משמעת גופניים כלפי תלמיד. עוד קודם לחקיקתו של חוק זה נקבע בפסיקה כי אין לנקוט אמצעי משמעת גופניים כלפי תלמיד. קודם לקביעות אלה, היה מותר למורים בבתי ספר להשתמש במתן סטירה כאמצעי ענישה המעביר מסר חינוכי, לחינוכו של תלמיד סורר. בדיון שנערך בישיבת הממשלה בנושא האלימות הציע השר מאיר שטרית להתיר מתן סטירה לתלמיד, ואמר: "בתקופתי לא היה קורה כלום אם ילד היה מקבל סטירה כשהיה חוצה את הגבול".

להפנות את הלחי השנייה
---------------------

 ערך מורחב – **הפניית הלחי השנייה**  

אחת האמירות הנודעות ביותר של ישו, המופיעה בספר הבשורה על-פי מתי היא: "אל תתקוממו לרשע, והמכה אותך על הלחי הימנית, הטה לו גם את האחרת" (לרעיון שורשים במקרא, במגילת איכה (ג, ל): "יִתֵּן לְמַכֵּהוּ לֶחִי, יִשְׂבַּע בְּחֶרְפָּה"). מקור זה התגלגל לביטויים "להפנות את הלחי השנייה" או "להגיש את הלחי השנייה", המתארים מצב שבו אדם מוכן לספוג פגיעה בהבלגה גמורה ומופגנת, ולאפשר את המשכה. נוסח הביטוי באנגלית: *turn[ing] the other cheek* או *offering [one's] cheek*. בדרך כלל הוא משמש על דרך השלילה, כלומר בפי אדם המדגיש שאין בכוונתו להפנות את הלחי השנייה, ובכוונתו להגיב בחומרה על פגיעה בו.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **סטירה** |
| ויקיציטוט ציטוטים בוויקיציטוט: **סטירת לחי** |
| ויקישיתוף תמונות ומדיה בוויקישיתוף: **סטירת לחי** |

* ד"ר בנימין שמואלי, סטירה לתלמיד - האם בסתירה לחוק?, באתר News1 מחלקה ראשונה, 12 ביוני 2005

הערות שוליים
------------

1. ↑  דיאנה בחור-ניר, שטרית על האלימות: לא מזיק לתת לילד פליק, באתר ynet, 6 ביוני 2005
**ד"ר אטקר** (בגרמנית: **Dr. Oetker**) היא חברת מזון גרמנית המתמחה בייצור אבקת אפייה, עוגות, פיצות קפואות, פודינג ומוצרי חלב שונים.

היסטוריה
--------

 פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. 
החברה נוסדה בשנת 1891 על ידי ד"ר אוגוסט אטקר בבילפלד בגרמניה. ד"ר אטקר נפטר בשנת 1918, ואלמנתו נישאה לד"ר ריכרד קסלובסקי, שניהל את החברה משנת 1920 והביא לצמיחתה. בניהולו נכנסה החברה לתחומים נוספים, ובהם ספנות וייצור בירה. קסלובסקי היה חבר המפלגה הנאצית. בשנת 1937 קיבלה החברה את התואר "חברה נציונל-סוציאליסטית לדוגמה" (Nationalsozialistischer Musterbetrieb) מארגון העובדים הנאצי "חזית הפועלים הגרמנית". בשנת 1938 ניתן לחברה ציון לשבח על קידום תוכנית "כוח באמצעות שמחה". קסלובסקי מת במהלך מלחמת העולם השנייה. 

משנת 1944 ועד שנת 1981 ניהל את החברה רודולף אוגוסט אטקר, נכדו של המייסד, והביא את החברה לשיא צמיחתה. קודם למינויו שירת אטקר בוואפן אס אס.

החברה משתתפת בקרן לפיצוי עובדי כפייה, גוף של חברות גרמניות הנוטלות אחריות לעבודת כפייה במהלך מלחמת העולם השנייה.

בשנת 2006 העסיקה החברה יותר מ-20,000 עובדים, ומחזורה עבר את ה-7 מיליארד אירו.

בשנת 2023 העסיקה החברה יותר מ-17,900 עובדים במעל ל-40 מדינות בשש היבשות.

קישורים חיצוניים
----------------

ויקישיתוף מדיה וקבצים בנושא **ד"ר אטקר** בוויקישיתוף
* 

* אתר האינטרנט הרשמי של ד"ר אטקר (בגרמנית)

* אתר האינטרנט הרשמי של ד"ר אטקר (באנגלית)

* אתר האינטרנט הרשמי של ד"ר אטקר (בגרמנית ובאנגלית)
* ד"ר אטקר, ברשת החברתית פייסבוק

הערות שוליים
------------

1. ↑  נקראת בעברית לפעמים גם "**ד"ר אוטקר**"

|  |  |
| --- | --- |
| בקרת זהויות עריכת הנתון בוויקינתונים | 
* NKC: ko2004263587
* VIAF: 248506503
* WorldCat: viaf-248506503

 |